Akademia: Fondament vir Afrikaanse Harvard - Solidariteit Boufonds
Tuis › Artikels › Akademia: Fondament vir Afrikaanse Harvard
Akademia: Fondament vir Afrikaanse Harvard
Met die onlangse onsekerheid rondom die Puk-kampus van die Noordwes-Universiteit se toekoms as Afrikaanse bastion, is die opbou van 'n alternatief vir Afrikaanssprekendes wat in hul moedertaal wil studeer, van onskatbare belang. Solidariteit se hoëronderriginstelling, Akademia, is besig om die eerste treë te gee om sy uiteindelike doel te verwesenlik: 'n Afrikaanse Harvard.
Volgens Flip Buys, voorsitter van die Solidariteit Beweging, is die droom om 'n "Afrikaanse Harvard", wat ook 'n privaat universiteit is, te bou. Met die byvoeging van 'n nuwe geakkrediteerde BCom-graad (Finansiële Rekeningkunde), tesame met die reeds bestaande graad in Ondernemingsbestuur, is dié telematiese Afrikaanse universiteit besig om baanbrekerswerk te doen, ten einde kwalifikasies van hoë gehalte vir Afrikaanssprekendes in Afrikaans te bied. "Ons weet hoe moeilik dit gaan wees om Akademia van 'n klein begin tot 'n wêreldklas universiteit uit te bou. Ons weet egter ook dat dit moontlik is, want ons voorouers het dit mos al bewys – in veel moeiliker omstandighede as vandag. As hulle dit kon doen, kan ons ook," het Buys gesê.
Met die bestaande hoëronderwysinstellings wat tans slegs 150 000 studente per jaar kan akkommodeer, is daar ongeveer 200 000 matrikulante per jaar wat nie toegang tot hoër onderwys kan kry nie. Met die bou van Akademia kan meer Afrikaanssprekende studente in hulle moedertaal onderrig word deur 'n instansie wat van die jongste tegnologie gebruikmaak om die beste gehalte onderwys te verseker.